b'\n_START_ARTICLE_\nHidrometar\n_START_PARAGRAPH_\nHidrometar je naprava ili mjerni instrument za mjerenje brzine protjecanja teku\xc4\x87ina (naj\xc4\x8de\xc5\xa1\xc4\x87e vode) i za odre\xc4\x91ivanje koli\xc4\x8dine protekle teku\xc4\x87ine kroz neku cijev. Sastoji se od \xc5\xa1ire cijevi u koju je umetnuta u\xc5\xbea, konusna cijev. Razlika tlaka u nekoj to\xc4\x8dki \xc5\xa1ire cijevi izvan konusa i na naju\xc5\xbeem mjestu konusa ovisi o brzini protjecanja fluida kroz cijev, pa se na osnovi toga hidrometar mo\xc5\xbee kalibrirati (umjeriti) za izravno o\xc4\x8ditavanje brzine, odnosno protoka u cijevi.\n_START_SECTION_\nVodomjer\n_START_PARAGRAPH_\nVodomjer, u strojarstvu, je naprava ili mjerni instrument za mjerenje koli\xc4\x8dine vode koja je protekla kroz neku cijev. Ta se koli\xc4\x8dina iskazuje u kubnim metrima, litrama i sli\xc4\x8dno. Iako se vodomjerom izravno ne mjeri protok (koli\xc4\x8dina vode koja protje\xc4\x8de u jedinici vremena), izmjerene se vrijednosti uvijek odnose na jedno mjerenje, obra\xc4\x8dunsko razdoblje i sli\xc4\x8dno, pa se vodomjer \xc4\x8desto smatra vrstom mjerila protoka, kojemu je i konstrukcijski sli\xc4\x8dan. Vodomjer se sastoji od mjernoga i pokaznoga ure\xc4\x91aja, a katkad i mjera\xc4\x8da vremena. Kroz vodomjer, kojemu se mjerni ure\xc4\x91aj zasniva na rotacijskim dijelovima (turbina, kolo s krilcima i sli\xc4\x8dno), voda koja protje\xc4\x8de uzrokuje vrtnju dijelova, koja se preko zup\xc4\x8danika ili elektri\xc4\x8dnog posrednika prenosi do pokaznoga ure\xc4\x91aja s kazaljkama ili sa sustavom broj\xc4\x8danika. Osim izvedbe s rotacijskim elementima, postoje i mjerni ure\xc4\x91aji koji rade na izravnom mehani\xc4\x8dkom principu volumetrijskih komora i pokretnih stijenki. Vodomjer mo\xc5\xbee biti ugra\xc4\x91en u cjevovod kroz koji protje\xc4\x8de cijela koli\xc4\x8dina vode koja se mjeri, ili u jedan manji, sporedni mjerni cjevovod (vodomjer sporednoga toka), kada se ra\xc4\x8dunski utvr\xc4\x91uje koli\xc4\x8dina vode koja je protekla kroz glavni cjevovod. U Hrvatskoj su, za slu\xc5\xbebene svrhe, mjeriteljski zahtjevi za vodomjere u mjernom podru\xc4\x8dju od 0\xc2\xa0\xe2\x84\x83 do 300\xc2\xa0\xe2\x84\x83 (takozvana hladna voda) odre\xc4\x91eni posebnim pravilnikom Dr\xc5\xbeavnoga zavoda za normizaciju.'